《且停寺》
明代·姚广孝

老年落魄犹非昔，破帽遮头谁识得。不问水郭与山村，杖藜到处寻陈迹。

西丘地势一何壮，建国当年誇石勒。竺师赖有佛图澄，问道从容降词色。

至今禅刹遗涧阿，松扉昼掩萦烟萝。水流涓涓水乐奏，山木黯黯山禽歌。

樵人牧竖不敢到，竹径云断惟僧过。有碑千年字漫灭，忍使老眼空摩挲。

神僧去久山无主，谁听塔上风铃语。古往今来一笑间，不用悲歌泪如雨。

作者简介：（1335—1418）苏州府长洲人，幼名天禧。年十四度为僧，名道衍，字斯道。通阴阳术数。洪武中从燕王至北平，住持庆寿寺，而常居府中，时时屏人语。建文时劝王举兵。为王策划战守机宜。辅世子居守，守御甚固。成祖即位，论功第一，拜太子少师，复其姓，赐名广孝，而不肯蓄发，常居僧寺。监修《太祖实录》，与修《永乐大典》。工诗。谥恭靖。有《逃虚子集》(亦名《姚少师集》)。